Christian Borch

**Christian Borch** (født 1944) er en norsk journalist, programleder og sakprosaforfatter som blant annet arbeidet som nyhetsanker i NRKs *[[Dagsrevyen]]* fra 2000 til 2010 og i *[[Urix]]* fra 2010 til 2014. Han har vært ansatt i *[[Morgenbladet]]* og i *[[The Times]]* i London, Norges Eksportråd og Norges Industriforbund. 

Borch ble ansatt i NRK i 1978, der han i mer enn 20 år var utenriksreporter og -kommentator før han ble programleder i *Dagsrevyen* i 2000. Borch var i ti år medlem av Regjeringens nedrustningsutvalg (Regjeringens rådgivende utvalg for sikkerhetspolitikk og nedrustning) og International Institute for Strategic Studies (*Institutt for strategiske studier*) i London. Han har sittet i flere andre offentlige utvalg, bl.a. Forsvarssjefens Ubåt-kommisjon i 1984. 

Han har også skrevet en rekke bøker og fagartikler om sikkerhetspolitikk og tilsvarende emner.

Han ble kåret til «Årets nyhetsformidler» i 2001, ble tildelt Gullruten som beste nyhetsanker i 2004 og ble kåret til «Norges beste nyhetsanker» av TV 2 Nettavisens lesere i 2005. Han har også mottatt bl.a. Lytterforeningens Ærespris, Europabevegelsens Pressepris og Tekstilindustriens Ærespris. 

## Bakgrunn
Christian Borch er sønn av en skipsmegler. Da han var fire år gammel, flyttet familien til Oslo. Etter å ha gått på Ris skole, dro Borch til sjøs som 17-åring, og seilte i utenriksfart som dekksgutt, senere som jungmann i cruisefart i vel ett år. Han tok Examen Artium i 1963. Borch studerte først jus, men sluttet og tok journalistutdanning i Oslo. Under studiene arbeidet han i *Morgenbladet*. Senere studerte han ved London School of Economics, og arbeidet samtidig i *The Times*. Han gikk senere Hovedkurset ved Forsvarets høgskole.

## Karriere
Etter noen år i Norges Industriforbund, ble Borch nyhetsredaktør for *[[Morgenbladet]]* i 1974. Han ble ansatt i utenriksredaksjonen i NRK Radio i 1978, der han særlig arbeidet med sikkerhetspolitikk, NATO og europeiske spørsmål. Han fulgte blant annet opprettelsen av Solidarnosc i Polen på nært hold. I 1982-83 gjennomgikk han hovedkursert ved Forsvarets høgskole. I 1985 gikk Borch over til utenriksredaksjonen i Dagsrevyen i NRK Fjernsynet. Han var redaksjonssjef for utenriksredaksjonen fra 1989 til 1991, og arbeidet siden som redaktør og programleder for *[[Utenriksmagasinet]]* og *[[Søndagsrevyen]]*. Fra 2000 var han nyhetsanker i *Dagsrevyen* fram til han begynte som programleder i *Urix* i 2010 sammen med Annette Groth. Borch arbeidet i *Urix* fram til han ble pensjonert  da han fylte 70 år i 2014. Borch var stringer for CNN og BBC i flere tiår. 

Foruten arbeidet i nyhetene har Christian Borch også vært programleder for TV-aksjonen tre ganger, i 1995, 1999 og 2006, og han var programleder for *[[Sommeråpent]]* i 1996 sammen med Raheela Kokab.

I tillegg til sin journalistiske karriere, har Borch hatt en utstrakt virksomhet som foredragsholder og foreleser i inn- og utland. Som pensjonist har han fortsatt virksomheten som foredragsholder og møteleder, og utgitt flere bøker. Han er bl.a. medlem av Lørdagsrådet (NRK P3) og er morgenkåsør i NRK P1+.

## Privatliv
Christian Borch giftet seg med Ragnhild (f Lie) i 1970. Hun ble syk og døde i 1988; sammen med henne har Borch to barn. Han giftet seg på nytt med Lella Hvinden (f Nilssen) i 1992, men ble skilt i 2007. Fra 2010 har han vært i fast forhold med fransk-italienske Joséphine Sconza.

## Bibliografi
* 1977: *Det levende Amerika* 
* 1979: * TV – sett fra den andre siden* Med Harald Tusberg 
* 1982: *Polen: Walesas visjoner – Kremls realiteter?* 
* 1984: *Vestmaktene i en ny brytningstid* 
* 1986: *Kronprins Harald* 
* 1987: *Fredsmakerne: Bilder fra nedrustningens historie* 
* 1991 og 1994: *EF: Igår, idag, imorgen* 
* 1992: *De styrer verden: 1992-1993: Biografiske nærbilder* med Pål Steigan og Gro Stangeland
* 2001: *Salig velstand: Møter i vår tid* 
* 2003: *Reiser i maktens grenseland* 
* 2005: *Ramis vei: Stemmer fra en krig*
* 2009: *Sannhetens kår*
* 2016: *Banalitetens tyranni*
* 2018: *Kjøp Berlin!*
* 2020: *Konge for sin tid*
* 2023: *Bak kulissene - minner fra et liv i journalistikkens skarpe ende*

## Referanser


## Eksterne lenker
* 
*